**Προκήρυξη Μαθητικού Διαγωνισμού Φωτογραφίας και Ζωγραφικής**

Το Μουσικό Σχολείο Ιωαννίνων “Νικόλαος Δούμπας” διοργανώνει Μαθητικό Διαγωνισμό Φωτογραφίας και Ζωγραφικής με θέμα:

**«”Το τέλος της μικρής μας πόλης”. Μια καλλιτεχνική ματιά στο χτες, στο σήμερα, στο αύριο …»**

Σκοπός του διαγωνισμού είναι οι μαθητές/-τριες να αποτυπώσουν τον φυσικό, ιστορικό, πολιτισμικό και κοινωνικό πλούτο της πόλης μας, τις αλλαγές που αυτός υφίσταται, εμπνεόμενοι από τον τίτλο της συλλογής διηγημάτων του Δημήτρη Χατζή «Το τέλος της μικρής μας πόλης».

Στον Διαγωνισμό έχουν δικαίωμα συμμετοχής οι μαθητές και οι μαθήτριες όλων των Δημόσιων και Ιδιωτικών Γυμνασίων και Λυκείων της Περιφερειακής Ενότητας Ιωαννίνων σύμφωνα και με την υπ΄αριθμ. Φ.23/1/5491/2023 έγκριση της Δ/νσης Δ/μιας Εκπαίδευσης Ιωαννίνων.

**Τεχνικά χαρακτηριστικά:**

**Φωτογραφία**

● Κάθε υποψήφιος μπορεί να υποβάλει μόνο μία εκτυπωμένη φωτογραφία (μέγεθος 20x30) ή/ και σε ψηφιακή μορφή (JPG).

● Όλες οι συμμετοχές πρέπει να είναι αποκλειστική εργασία των διαγωνιζομένων.

● Στο πίσω μέρος της φωτογραφίας ή/και στο κείμενο του email (ανάλογα με τον τρόπο αποστολής) θα συμπεριλαμβάνεται: το ονοματεπώνυμο του μαθητή, τάξη και σχολείο, ο τίτλος και η ημερομηνία λήψης και κάθε άλλη πληροφορία που θεωρείται σημαντική για την κατανόηση της φωτογραφίας (προαιρετικό).

● Απαγορεύεται η αναγραφή στις ψηφιακές φωτογραφίες κάθε διακριτικού, όπως ονόματα, λογότυπα, συνθηματικά κλπ, που μπορούν να επηρεάσουν την κρίση της επιτροπής.

● Εάν εμφανίζονται πρόσωπα στις φωτογραφίες, θα πρέπει να έχει εξασφαλιστεί η έγκρισή τους με Υπεύθυνη Δήλωση του ατόμου που εμφανίζεται ή του κηδεμόνα σε περίπτωση ανηλίκου.

**Ζωγραφική**

● Οι συμμετοχές είναι ατομικές, σύμφωνα με οποιαδήποτε τεχνική κρίνουν κατάλληλη οι συμμετέχοντες, για να εκφραστεί αποτελεσματικότερα η έμπνευσή τους.

 ● Οι μαθητές θα ζωγραφίσουν τα έργα τους πάνω σε χαρτί μπλοκ ακουαρέλας Νο3, Νο4.

● Μπορούν να χρησιμοποιηθούν όλα τα παρακάτω υλικά: υδατοχρώματα, όπως τέμπερα, γκουάς (gouach), νερομπογιές και ακρυλικά χρώματα, παστέλ, μολύβι, κάρβουνο, σινική μελάνη, μαρκαδόροι, ξυλομπογιές, ξυλομπογιές ακουαρέλας, μαρκαδοράκια ψιλά κ.ά. Δε θα χρησιμοποιηθούν λαδομπογιές.

● Κάθε μαθητής μπορεί να συμμετέχει με ένα (1) μόνο, αδημοσίευτο έργο. Τα έργα πρέπει να είναι πρωτότυπα και να μην περιλαμβάνουν υλικό το οποίο υπόκειται σε έλεγχο πνευματικών δικαιωμάτων.

● Κάθε μαθητής που θα συμμετάσχει  θα πρέπει στο πίσω μέρος του έργου του να αναγράφει ευκρινώς  τα παρακάτω στοιχεία: ονοματεπώνυμο μαθητή, τάξη και σχολείο, τίτλος του έργου, υλικά που χρησιμοποιήθηκαν.

**Όροι και οδηγίες συμμετοχής:**

1. Καταληκτική ημερομηνία για την υποβολή έργων ορίζεται η **31η  Ιανουαρίου 2024**. Η συμμετοχή των μαθητών στον Διαγωνισμό είναι προαιρετική και δε συνεπάγεται κανένα κόστος για τους συμμετέχοντες, σε καμία φάση του Διαγωνισμού.
2. Κάθε μαθητής/τρια μπορεί να λάβει μέρος σε οποιαδήποτε κατηγορία του διαγωνισμού επιθυμεί.
3. Η συμμετοχή στον Διαγωνισμό συνεπάγεται τη ρητή και ανεπιφύλακτη αποδοχή των όρων του Διαγωνισμού τόσο από τους μαθητές όσο και από τους Γονείς και Κηδεμόνες τους. Σε περίπτωση παραβίασης των όρων του Διαγωνισμού, η Οργανωτική Επιτροπή διατηρεί το δικαίωμα αποκλεισμού του έργου από τον Διαγωνισμό.
4. Οι Διευθυντές των σχολείων πρέπει να έχουν διασφαλίσει τη συναίνεση των Γονέων και Κηδεμόνων για τη συμμετοχή των παιδιών τους στον Διαγωνισμό, πριν από την αποστολή των έργων. Στην Υπεύθυνη Δήλωση, ο Γονέας/Κηδεμόνας θα αποδέχεται τη δημοσίευση του έργου του/της μαθητή/τριας σε ηλεκτρονικό ή έντυπο μέσο, σύμφωνα με τους όρους της προκήρυξης. Επιπλέον, θα πρέπει να διασφαλίζεται η έγγραφη συγκατάθεση των γονέων/κηδεμόνων των συμμετεχόντων/ουσών μαθητών/τριών για τη βιντεοσκόπηση, φωτογράφιση ή/και ηχογράφηση διεξαγωγής του διαγωνισμού ή/και μέρους αυτού.
5. Τα παραχθέντα έργα των μαθητών υποβάλλονται προς κρίση μόνο στην αρμόδια Επιτροπή Αξιολόγησης και δεν εντάσσονται στον εκπαιδευτικό σχεδιασμό του σχολείου και στην εν γένει αξιολόγηση των μαθητών. Οι σχετικές δραστηριότητες δε θα εμποδίσουν την εκπαιδευτική διαδικασία και θα υλοποιηθούν στο πλαίσιο γνωστικών αντικειμένων, σε ενότητες που προσφέρονται για ανάλογες προεκτάσεις προκειμένου να υποστηρίξουν τη διεύρυνση και τον εμπλουτισμό του προγράμματος σπουδών.
6. Τα πρωτότυπα έργα θα παραμείνουν στο αρχείο του Μουσικού Σχολείου Ιωαννίνων “Νικόλαος Δούμπας”, ώστε να τα παραλάβουν οι διαγωνιζόμενοι, αν το επιθυμούν.
7. Σύμφωνα με το ν. 2121/1993 «Περί Προστασίας της Πνευματικής Ιδιοκτησίας και Συγγενικών Δικαιωμάτων», τα πνευματικά δικαιώματα των έργων (copyright) παραμένουν στους δημιουργούς τους. Το  Μουσικό Σχολείο Ιωαννίνων “Νικόλαος Δούμπας”, στο πλαίσιο της προώθησης του Διαγωνισμού, δικαιούται να προβάλει τα έργα που θα κατατεθούν και τα ονόματα των συμμετεχόντων αλλά δεν έχει δικαίωμα να προβεί σε οποιαδήποτε ενέργεια που να συνιστά εμπορική εκμετάλλευσή τους. Δε θα υπάρξουν έσοδα από τα υποβληθέντα έργα (με εμπορία ή διαφήμιση) και η χρήση τους θα γίνει μόνο για εκπαιδευτικούς σκοπούς. Ο διαγωνισμός δεν εμπλέκεται στη διαδικασία προώθησης εμπορικών προϊόντων, καθώς και στη διάθεση, δωρεάν διανομή, διακίνηση ή πώληση πάσης φύσεως υλικού (έντυπου ή μη) που κρίνεται ως διαφημιστικό υλικό.
8. Η όλη διενέργεια του μαθητικού διαγωνισμού (προκήρυξη, τεχνικά χαρακτηριστικά έργων, αξιολόγηση, βράβευση, δημοσιοποίηση κλπ) θα υλοποιηθεί **με ευθύνη του Μουσικού Σχολείου Ιωαννίνων “Νικόλαος Δούμπας”** σύμφωνα με τους κανόνες δεοντολογίας και το θεσμικό πλαίσιο.

**Διαδικασία αποστολής των έργων:**

Οι μαθητές θα υποβάλουν το έργο ζωγραφικής τους ή τη φωτογραφία στον Διευθυντή/τρια του σχολείου τους. Το σχολείο θα αποστείλει ταχυδρομικά ή προσωπικά στο Μουσικό Σχολείο (διεύθυνση: Κωνσταντινουπόλεως 1, Τ.Κ.45445, Ιωάννινα,  με την ένδειξη: Για τον Μαθητικό Διαγωνισμό “Το τέλος της μικρής μας πόλης”) το σύνολο των μαθητικών έργων. Στο e-mail gialinagiannena@gmail.com μπορεί να αποσταλεί η φωτογραφία σε ψηφιακή μορφή.

**Αξιολόγηση και προβολή των έργων:**

1. Η αξιολόγηση των έργων θα γίνει στους χώρους του Μουσικού Σχολείου μέχρι 28 Φεβρουαρίου 2024. Κριτήρια για την επιλογή των έργων θα αποτελέσουν η έμπνευση, η τεχνική αρτιότητα, η πρωτοτυπία και η αυθεντικότητα.

2. Για κάθε κατηγορία (φωτογραφία, ζωγραφική) θα απονεμηθούν τρία Βραβεία. Σε όλους τους συμμετέχοντες θα δοθούν Έπαινοι Συμμετοχής. Τα Βραβεία και οι Έπαινοι Συμμετοχής θα σταλούν στα Σχολεία των συμμετεχόντων μαθητών.

3. Όλα τα έργα θα εκτεθούν στους χώρους του Μουσικού Σχολείου Ιωαννίνων μέχρι το τέλος του διδακτικού έτους. Η έκθεση θα είναι επισκέψιμη μετά από συνεννόηση με την υπεύθυνη του Διαγωνισμού.

**Υπεύθυνη του Διαγωνισμού**: κα Μαλάμου Σεβαστή (ΠΕ04.01)

(τηλ.: 2651065457,email: gialinagiannena@gmail.com, smalamou@gmail.com )